**Informatīvais ziņojums**

**“Par ugunsdzēsības depo izveidi Ādažos”**

**1. Pašreizējā situācija ugunsdzēsības jomā Ādažos**

* 1. Valsts ugunsdzēsības un glābšanas dienesta (turpmāk – VUGD) struktūrvienības (daļas un posteņi) Latvijas teritorijā ir izvietoti ar aprēķinu, lai uz notikuma vietu pilsētā, ciemā, novada un pagasta teritorijā, kur neatrodas VUGD daļa vai postenis, tuvākā VUGD apakšvienība pēc izbraukšanas notikuma vietā ierastos 23 minūšu laikā. Vienlaikus Latvijā ir teritorijas, kurās prognozējamais ierašanās laiks no tuvākās VUGD daļas vai posteņa pārsniedz Ministru kabineta 2016. gada 17. maija noteikumos Nr. 297 ”Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus” noteikto ierašanās laiku – minētās 23 minūtes.

Iekšlietu ministrija, izstrādājot konceptuālā ziņojuma projektu “Par valsts politiku ugunsdrošības jomā” (VSS-1238), ir veikusi detalizētu izpēti teritorijās, kurās VUGD objektīvu iemeslu dēļ nespēj nodrošināt iepriekš minēto Ministru kabineta noteikumu prasību ievērošanu un sagatavojusi risinājuma variantus identificēto problēmu novēršanai. Starp teritorijām, kurās VUGD nespēj nodrošināt iepriekš minēto Ministru kabineta noteikumu prasību ievērošanu, ir identificēti Ādaži, Carnikava un Vangaži, kur pēdējos gados ir pieaudzis iedzīvotāju skaits, atrodas vairākas izglītības iestādes, paaugstinātas bīstamības objekti, teritoriju šķērso valsts galvenie un reģionālie autoceļi. Jāatzīmē arī ievērojamais VUGD izbraukumu skaits attiecīgajās teritorijās uz ugunsgrēkiem un citiem negadījumiem (2017. gadā uz Ādažiem – 29 reizes, uz Carnikavu – 17 reizes, uz Vangažiem – 22 reizes).

Izveidojot VUGD ugunsdzēsības depo Ādažos, tiktu panākts risinājums Ādažu, Carnikavas un Vangažu teritorijām, lai nodrošinātu VUGD operatīvu ierašanos notikuma vietā atbilstoši noteiktajiem laika normatīviem.

Valsts kontroles 2018. gada 17. aprīļa revīzijas ziņojumā Nr. 2.4.1-8/2017 “Vai iekšlietu nozares nekustamos īpašumus pārvalda likumīgi un efektīvi?” tika noradīts, ka Ādažos (kā arī Carnikavā un Vangažos) VUGD šobrīd uz notikumu nespēj ierasties normatīvajā regulējumā paredzētajā laikā.

* 1. Šobrīd Ādažu militārajā garnizonā ir šāda ugunsdrošības situācija:
		1. Ādažu militārajā bāze, kur ir izvietoti Nacionālo bruņoto spēku (turpmāk – NBS) Sauszemes spēki un to materiāltehniskie resursi (t. sk. ieroči un munīcija), kā arī Latvijā pastāvīgi un uz mācību laiku ierodošies NATO dalībvalstu bruņotie spēki (ar ieročiem un munīciju). Kā viena no spējām, kas Latvijai kā uzņemošajai valstij ir jānodrošina, ir ātra reaģēšana uz iespējamajiem ugunsgrēkiem Ādažu militārajā bāzē. Šobrīd ugunsdzēsības spējas Ādažu militārajā bāze minimālā apjomā nodrošina NBS un tuvākajā laikā Ādažu bāzē NBS rīcībā būs 4 speciāli aprīkoti ugunsdzēsības transporta līdzekļi. Savukārt lielāku ugunsgrēku gadījumā tiktu iesaistīti VUGD ugunsdzēsības un glābšanas resursi.
		2. Ādažu militārajā poligonā 13 098 ha platībā notiek dažāda veida militārās mācības (t. sk. militārās tehnikas manevri un šaušana, pielietojot munīciju, kas var izraisīt aizdegšanos). Šobrīd ugunsdzēsības spējas Ādažu militārajā poligonā minimālā apjomā nodrošina NBS. Lielāku ugunsgrēku gadījumā saskaņā ar starpresoru līgumu tiek iesaistīti Valsts meža dienesta un VUGD ugunsdzēsības resursi.

Pēc š. g. jūnijā notikušā ugunsgrēka Ādažu militārajā poligonā ir aktualizējies jautājums gan par Ādažu militārās bāzes (NBS un NATO karavīru kazarmas un tehnikas vienības), gan militārā poligona (dažādas šaušanas mācību skaits tuvākajos gados tikai palielināsies) ugunsdzēsības spēju palielināšanu, tām pastāvīgi atrodoties Ādažu militārajā garnizonā.

* 1. Saeimas Aizsardzības, iekšlietu un korupcijas novēršanas komisija š. g. 26. septembra sēdē nolēma: “lūgt Ministru kabinetu, sagatavojot 2019. gada Valsts budžetu, finansiāli atbalstīt Iekšlietu ministrijas, Aizsardzības ministrijas un Nacionālo bruņoto spēku iniciatīvu par specializēta ugunsdzēsēju depo izveidi Ādažos. Ņemot vērā poligona straujo attīstību, kā arī apdzīvotās vietas statistiku, ir nepieciešams Ādažos izveidot ugunsdzēsēju depo, kas varētu apkalpot gan poligonu, gan arī sniegt palīdzību civilajiem iedzīvotājiem” (Saeimas Aizsardzības, iekšlietu un korupcijas novēršanas komisijas 2018. gada 3. oktobra vēstule Ministru kabinetam Nr. 142.9/6-179-12/18).

**2. Piedāvātais risinājums**

* 1. Lai vienlaikus risinātu jautājumu par iespēju Ādažu iedzīvotājiem saņemt savlaicīgu palīdzību ugunsgrēka gadījumā un efektīvi reaģētu uz ugunsgrēkiem Ādažu militārajā bāzē un Ādažu militārajā poligonā, tiek piedāvāts Aizsardzības ministrijai un Iekšlietu ministrijai veidot kopīgu un multifunkcionālu ugunsdzēsības depo, kas:
		1. būs B klases depo ar divām papildu ugunsdzēsības transportlīdzekļu (automobiļu) garāžām un vienu aprīkojuma glabāšanas telpu;
		2. ietvers ugunsdzēsības transportlīdzekļus (automobiļus) un ekipējumu, kā arī papildu ugunsdzēsības speciālos transportlīdzekļus (automobiļus), kas piemēroti Ādažu militārā poligona vajadzībām, ievērojot reaģēšanas, visurgājēju un ugunsdzēsības spējas;
		3. ietvers VUGD pamatpersonālu vismaz 42 amatpersonu ar speciālajām dienesta pakāpēm sastāvā.
	2. Tā kā standarta VUGD B klases depo aprīkojums primāri nav paredzēts meža un purva ugunsgrēku dzēšanai, Ādažu militārā poligona ugunsdzēsības vajadzībām tiek paredzēta NBS specializētā tehnika, kas ir primāri paredzēta meža un purva ugunsgrēku dzēšanai Ādažu militārajā poligonā. Tāpat tiks saglabāts Valsts meža dienesta atbalsts iespējamā ugunsgrēka Ādažu militārajā poligonā gadījumā.
	3. VUGD personālam, kas tiks pastāvīgi izvietots plānotajā Ādažu depo, kā arī Iekšlietu ministrijas amatpersonām, kas veiks objekta apsaimniekošanu, būs jābūt pielaidei darbam ar valsts noslēpumu vismaz KONFIDENCIĀLI līmenī. Tāpat VUGD Ādažu depo pastāvīgais personāls izies speciālu apmācību, kas ļaus veikt speciālos ugunsdzēsības darbus gan Ādažu militārajā bāzē, gan Ādažu militārajā poligonā (sniedzot atbalstu).

**3. Projekta īstenošana un prognozētās izmaksas**

* 1. Aizsardzības ministrija tai piešķirto valsts budžeta līdzekļu ietvaros segs ar depo būvniecību saistītos izdevumus (izmaksu prognoze[[1]](#footnote-1) – ne vairāk kā 4 300 000 *euro* ar PVN), paredzot finansējumu 33.00.00. programmas “Aizsardzības īpašumu pārvaldīšana” ietvaros, pamatojoties uz Ministru kabineta 2018. gada 15. oktobra sēdes protokola Nr. 47 1. § “Latvijas Vispārējās valdības budžeta plāna projekts 2019. gadam” 5. un 6. punktu.
	2. Aizsardzības ministrija tai piešķirto valsts budžeta līdzekļu ietvaros segs ugunsdzēsības speciālo transportlīdzekļu (automobiļu), kas piemēroti Ādažu militārā poligona vajadzībām, ievērojot reaģēšanas, visurgājēju un ugunsdzēsības spējas iegādi ne vairāk kā 1 600 000 *euro* apmērā (aprēķini – 1. pielikumā). Ievērojot to, ka tuvākajā laikā Ādažu bāzē NBS rīcībā būs 4 speciāli aprīkoti ugunsdzēsības transporta līdzekļi, par papildu specializēto transportu NBS lems pēc depo būvniecības pabeigšanas.
	3. Iekšlietu ministrija 2021. gadam apstiprināto bāzes izdevumu ietvaros (nepieciešama bāzes izdevumu precizēšana, pārdalot minētos izdevumus no budžeta apakšprogrammas 40.02.00 “Nekustamais īpašums un centralizētais iepirkums” (samazinot bruņojuma iegādei plānotos izdevumu) uz budžeta programmu 07.00.00 “Ugunsdrošība, glābšana un civilā aizsardzība”) segs: 3.3.1. izdevumus, kas saistīti ar standarta speciālo ugunsdzēsības un glābšanas transportlīdzekļu iegādi ne vairāk kā 1 640 652 *euro* apmērā (aprēķini –2. pielikumā);

3.3.2. izdevumus, kas saistīti ar individuālo aizsarglīdzekļu iegādi – ne vairāk kā 64 320 *euro* apmērā (aprēķini – 3. pielikumā);

3.3.3. izdevumus, kas saistīti ar depo aprīkojuma iegādi ne vairāk kā 124 323 *euro* apmērā (aprēķini – 4. pielikumā).

* 1. Iekšlietu ministrija nodrošinās personālu jaunajā depo – 42 amatpersonu ar speciālajām dienesta pakāpēm amata vietu ieviešanu, nepalielinot kopējo amata vietu skaitu resorā – izdevumi atlīdzībai 657 471 *euro* apmērā (nepieciešami papildu) (aprēķini – 5. pielikumā). Jautājums par Iekšlietu ministrijai 2022. gadam un turpmāk ik gadu nepieciešamo papildu finansējumu 657 471 *euro* apmērā atlīdzībai 42 amata vietām izskatāms Ministru kabinetā kopā ar visu ministriju un citu centrālo valsts iestāžu iesniegtajiem prioritāro pasākumu pieteikumiem likumprojekta “Par valsts budžetu 2020. gadam” un likumprojekta “Par vidēja termiņa budžeta ietvaru 2020., 2021. un 2022.gadam” sagatavošanas un izskatīšanas procesā atbilstoši valsts budžeta finansiālajām iespējām.
	2. Ar papildu personāla nodrošināšanu ar formas tērpu, kā arī ar transportlīdzekļu uzturēšanu saistītos izdevumus Iekšlietu ministrija segs tai piešķirto valsts budžeta līdzekļu ietvaros.
	3. Paredzams, ka projekts tiks īstenots 3 gadu laikā (prasības, projektēšana, būvniecība) pēc attiecīgā lēmuma par depo izveidi pieņemšanas un depo darbība tiks uzsākta 2022. gadā, taču projekta izstrādes un iepirkumu process var ieviest korekcijas projekta izmaksās un realizācijas termiņos.
	4. Pēc depo nodošanas ekspluatācijā Aizsardzības ministrija normatīvajos aktos noteiktajā kārtībā nodos to bezatlīdzības lietošanā Iekšlietu ministrijai, ņemot vērā to, ka Iekšlietu ministrija (VUGD) būs faktiskais objekta lietotājs.
	5. Lai nodrošinātu ar depo uzturēšanu saistītos izdevumus (prognoze – līdz 50 000 *euro* ar PVN[[2]](#footnote-2)), Iekšlietu ministrija normatīvajos aktos noteiktajā kārtībā iesniegs Finanšu ministrijā priekšlikumus attiecīgai bāzes izdevumu palielināšanai no 2022. gada.

Aizsardzības ministrs Raimonds Bergmanis

Valsts sekretārs Jānis Garisons

31.10.2018.

Edgars Svarenieks

Aizsardzības ministrijas Krīzes vadības departamenta

Civilmilitārās sadarbības nodaļas vadītājs

1. Pieņēmums: kopējā platība – līdz 3000 m2; 1 m2 prognozētās izmaksas (ar PVN), ņemot vērā iespējamo būvdarbu izmaksu pieaugumu, – 1430 *euro* (ar PVN),personāls: 42 VUGD (salīdzinoši: Valkas depo kopējā platība – 3039,9 m2; 1 m2 izmaksas (ar PVN) 2014. - 2015. gadā ­– 1003 *euro­* (bez PVN), personāls: 38). Saskaņā ar aktuālo Ekonomika ministrijas pētījumu par situāciju būvniecībā un tur norādīto būvdarbu izmaksu pieaugumu (2016. - 2017. g. = 1,9%; 2018. - 2020. g. = 4,31% sadārdzinājums gadā) <https://em.gov.lv/lv/nozares_politika/buvnieciba/statistika__petijumi/>. Izmaksas ietver arī neatdalāmā aprīkojuma un ar depo funkcionalitātes nodrošināšanu saistītā pamataprīkojuma (piemēram, ģeneratori, serveri) iegādi, kas tiks precizēts projektēšanas gaitā . [↑](#footnote-ref-1)
2. Salīdzinoši: Valkas depo uzturēšanas izdevumi 2017.gadā gadā – 42 182 *euro. Izdevumi var tikt precizēti atbilstoši faktiskajai situācijai.* [↑](#footnote-ref-2)